विश्वस्त सूत्रों के मुताबिक बाराबंकी की कांग्रेस में टिकट वितरण से पहले अथवा बाद में बहुत कुछ सही नहीं चल रहा है। गाहे-बगाहे पुनिया व बेनी के बीच चल रहे शीतयुद्ध के दर्शन होते रहे हैं। यहां पुनिया पुराने कांग्रेसियों व संगठन को साथ लेकर चलते दिखाई दिये तो बेनी दूसरे दलों के नये कांग्रेसियों को टिकट दिलवाकर जिले में अपनी मनमानी कांग्रेस को मजबूत करने में जुटे रहे। कांग्रेस के नेता शिवशंकर शुक्ला तो उनके विरोध के कारण पार्टी से ही बाहर कर दिये गये। यही नहीं खबर तो यह भी है कि कई पुराने कांग्रेसियों ने चुनाव तक चुप रहने की सलाह पर अपने होंठ सिले हुए हैं। साफगोई से इस प्रकार यदि कहा जाये तो बेनी ने अपनी चलाकर पूरी कांग्रेस में पहले के सपाइयों को न सिर्फ मर्ज किया बल्कि उन्हें टिकट दिलवाकर पुनिया को उनके ही जिले में अपनी ताकत का एहसास भी कराया। खबर है कि यदि बेनी की चलती तो हैदरगढ़ के कांग्रेस प्रत्याशी को भी बदल दिया जाता। यही वजह रही कि पुनिया टकराव टालने के लिए एक दो मौके छोड़ जिले में प्रचार के दौरान बेनी के साथ एक मंच पर नहीं दिखाई दिये। हद तो तब दिखती है जब वर्मा के चहेते नवजात कांग्रेसी भी संगठन की बैठक में पुराने कांग्रेसियों को आंख दिखाते नजर आते हैं।